Hyväntekeväisyys tuo Kyösti Mäkimattilan Kuopioon: "Minulle on sananvapautta, että voin olla toiselle hyvä" - Savon Sanomat
Kulttuuri 26.04.2019 14:00
Hyväntekeväisyys tuo Kyösti Mäkimattilan Kuopioon: "Minulle on sananvapautta, että voin olla toiselle hyvä"
Minulle suurinta kauneutta ovat omat lapset, kolmen tyttären isä Kyösti Mäkimattila sanoo Kuva: Sony Music
Ääni puhelimessa on niitä, joilta voisi toivoa iltasatua. Kun Kyösti Mäkimattila puhuu, sanojen väliin putoavilla tauoilla on yhtä suuri merkitys kuin sanoilla.
Kun tyyli on tämä, vakuuttavan rauhallinen, vitsiksikin tarkoitettu lause menee herkästi ohi.
– Kuopio on kätevästi matkan varrella, kun Imatralta ajan Tampereelle.
Kun puhelimen toisessa päässä ei ymmärretä reagoida maantieteelliseen epäloogisuuteen, Mäkimattila selventää:
– Ei tule kuin 250 kilometriä ylimääräistä lenkkiä.
– Että niin matkan varrella siis.
Ainakaan kätevyyden takia Kyösti Mäkimattila ei siis tule sunnuntaina Kuopioon. Hänet tuo kaupunkiin hyvä asia.
– Haluan olla mukana sellaisissa hyväntekeväisyystapahtumissa, jotka sopivat omaan arvomaailmaani.
Nyt arvomaailma sopi yksiin Naisten Pankin tavoitteiden kanssa, ja siksi Mäkimattila esiintyy Naisten Pankin Kuopion osaston Valoa kohti -hyväntekeväisyystapahtumassa Kuopion kaupunginteatterilla.
– Naisten Pankin kanssa olen tehnyt joitakin hyväntekeväisyysesiintymisiä aiemminkin ja organisaatio on tuttu.
Turussa perheensä kanssa asuva Mäkimattila kertoo, että häntä pyydetään usein hyväntekeväisyyskeikoille. Kun idea on, että esiintymisestä ei makseta, se tietenkin rajoittaa osallistumisia.
– Aikahan se on mistä asiat ovat kiinni. Kun oma aikani ei riitä kaikkeen hyvään, olen päättänyt lahjoittaa suoraan rahaa vuosilahjoittajana eri tahoille.
Kun Kuopion Naisten Pankki pyysi vuoden 2013 Tangokuningasta hyväntekeväisyystapahtumansa tähdeksi, Mäkimattila ei arponut.
Hän tahtoo auttaa järjestöä keräämään rahaa, jotta mahdollisimman moni tyttö ja nainen kehitysmaissa saisi koulutuksen ja ammatin ja pystyisi hankkimaan itsenäisesti toimeentulon. Hän arvostaa sitä, että organisaatio on läpinäkyvä, eikä kerätty raha mene vain hallinnon rakenteisiin.
Mäkimattila kertoo, että paljon tulee myös pyyntöjä, joihin hän vastaa heti ei.
– Moni sanoo, että käyt vaan lauleskelemassa siinä kun kuljeskelet ohi. Minulle mikään esiintyminen ei lauleskelua, enkä sano lääkärituttavillekaan, että otahan laukku mukaan kulkiessasi ja vähän tutkiskelet siinä samalla.
Kyösti Mäkimattila on niitä harvoja viime vuosien tangokuninkaallisia, jotka ovat pysyneet kansan muistissa. Hän paitsi tekee musiikkia, myös kirjoittaa runoja. Neljäs runoteos ilmestyy toukokuussa.
Runojen sanoma on sama kuin musiikin: Muistuttaa ihmisiä kauneuden näkemistä ja toisen ihmisen huomioimisesta.
– Minulle on sananvapautta, että voin olla toiselle hyvä. Tänä päivänä sananvapaus on käsitetty väärin. Ikään kuin se tarkoittaa sitä, että kaikilla on oikeus loukata toista.
Mäkimattila on tietysti itsekin törmännyt netissä itseensä kohdistuvaan herjaan. Peli on raaistunut siitä, kun hän tuli julkisuuteen.
Viimeisin suurempi piikki tuli tänä keväänä, kun Mäkimattila oli mukana Tähdet, tähdet -ohjelmassa.
– Aiemmin kirjoitettiin nimimerkin takaa, mutta nykyään omalla nimellä ja naamalla sanotaan mitä sylki suuhun tuo. Onneksi on käteviä suodatintyökaluja, joilla häiriköitä voi blokata. Muutenkin olen ottanut periaatteen, että vahvempi vaikenee.
Palaute on tietenkin pääosin hyvää. Silloin ihmiset laittavat viestiä suoraan esimerkiksi messengerin kautta.
– Kun joku kertoo, miten minun työni on vaikuttanut häneen, silloin tuntuu, että tässä on järkeä.
Kyösti Mäkimattilalle musiikki on paljon muuta kuin sanoja ja säveliä. Hän vierastaa kuvaa, jossa iskelmälaulaja on vain nätti hymy ja kaunis lauluääni.
– Suomessa poppareilta ja rokkareilta kyllä kysytään yhteiskunnallisia mielipiteitä, mutta iskelmälaulajalta ei sellaista edes odoteta.
Itse hän on aina ollut kiinnostunut politiikasta, ja aiheesta puhutaan paljon, missä Mäkimattila sitten liikkuukaan.
– Suomea paljon kiertävänä silmät ovat avautuneet eriarvoistumiselle ja yhteiskunnan kahtiajaolle. Mietin miten keski-ikäinen perheenisä voisi itse tehdä asioille jotain.
Mäkimattila kokee tekevänsä musiikin kautta mikrotason vaikuttamista, jonka tarkoitus on ihmisten hyvinvoinnin ja elämänmielekkyyden lisääminen.
– Se on minun tehtäväni. Tiedän kyllä, että minut mielletään maaseudun puolestapuhujaksi ja poliittisilta puolueilta tulee säännöllisesti yhteydenottoja.
Politiikkaan mukaan lähtemistä Mäkimattila on puntaroinut, mutta ainakin toistaiseksi musiikin voima on vahvempi ja tärkeämpi.
Valoa kohti -tapahtuman Kuopion kaupunginteatterin isolla näyttämöllä sunnuntaina 28. huhtikuuta kello 15–17.
Valoa Kohti -tapahtuma auttaa naisia
Kuopion Naisten Pankki järjestää Valoa kohti -tapahtuman Kuopion kaupunginteatterin isolla näyttämöllä sunnuntaina 28. huhtikuuta kello 15–17.
Pääesiintyjä on Kyösti Mäkimattila, jota säestää Samuli Jokinen. Mäkimattila esittää musiikin lisäksi myös runojaan.
Omat lempirunonsa esittävät myös Kuopion kaupungin markkinointijohtaja Kirsi Soininen, musiikkikeskuksen ja kaupunginorkesterin johtaja Katariina Kummala ja Puijon seurakunnan kirkkoherra Jaana Marjanen.
Lavalla nähdään myös nuoret kuopiolaissisarukset Silmu ja Lilja Ståhlberg.
Naisten Pankin mukaan tapahtuman yhden lipun tuotolla yksi tyttö tai nainen saa kehitysmaassa koulutuksen.
Naisten Pankki on toiminut Suomessa vuodesta 2007 ja se on kerännyt noin 15 miljoonaa euroa.
Tavoite on, että mahdollisimman moni tyttö ja nainen kehitysmaissa saisi koulutuksen ja ammatin.
Raha menee perille Kirkon Ulkomaanavun hankkeiden kautta.
Tänä vuonna Naisten Pankin hankemaita on kuusi kolmella mantereella: Afrikassa Uganda ja Keski-Afrikan tasavalta, Aasiassa Kambodža, Myanmar ja Nepal sekä Lähi-idässä Jordania.